Statsminister Lars Løkke Rasmussen (V) har gjort det meget sværere for sig selv og jasiden at hive et ja i land.

Sådan lyder anklagerne fra hans alliancefæller på jasiden, som mener, at statsministerens fyldige politiske program de seneste måneder har skygget for gårsdagens EU-afstemning.

Tunge politikere fra både Socialdemokratiet, SF og Radikale Venstre langer ud efter statsministeren for at have ladet regeringens egne udspil og finansloven fylde for meget, så der ikke blev nok plads til EU-kampagnen, som først for alvor har fået plads på den politiske dagsorden i den sidste halvanden uge.